## Zakon o izmjenama i dopunama Zakona o sudskom registru

### NN 54/2005 (27.4.2005.), Zakon o izmjenama i dopunama Zakona o sudskom registru

# HRVATSKI SABOR

**1034**

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O SUDSKOM REGISTRU

Proglašavam
Zakon o izmjenama i dopunama Zakona o sudskom registru, koji je Hrvatski sabor
donio na sjednici 14. travnja 2005. godine

Broj:
01-081-05-1478/2

Zagreb,
21. travnja 2005.

Predsjednik

Republike Hrvatske

**Stjepan Mesić**, v.
r.

## ZAKON

### O IZMJENAMA I DOPUNAMA ZAKONA O SUDSKOM REGISTRU

Članak 1.

U Zakonu o sudskom registru (»Narodne novine«, br. 1/95., 57/96., 1/98., 30/99. i 45/99.) u članku 3.
stavku 6. riječ: »kojega« zamjenjuje se rječju:
»koji«.

Članak 2.

U članku 4. stavak 3. mijenja se i glasi:

»(3) Prijepis, preslika, izvadak ili potvrda
moraju se izdati u roku od osam dana od dana podnošenja zahtjeva.«

Stavci 4. i 5. brišu se.

Dosadašnji stavak 6. postaje stavak 4.

Članak 3.

U
članku 6. stavku 1. iza točke 8. dodaje se nova točka 9. i točka 10., koje
glase:

»9.
zadruge,

10.
savez zadruga.«

Dosadašnja
točka 9. postaje točka 11.

Članak 4.

Članak 10. mijenja se i glasi:

»Registarski sud dužan je obaviti upis u
registar bez odgađanja, ako utvrdi da je prijava ili zahtjev za upis osnovana.«

Članak 5.

U članku 12. stavku 2. na kraju rečenice umjesto
točke stavlja se zarez i dodaju riječi: »ako zakonom nije drugačije propisano«.

Članak 6.

U članku 15. stavak 2. mijenja se i glasi:

»(2) U postupku upisa u kojem sudjeluje više
sudionika sa suprotnim zahtjevima, registarski sud može elektronski potpisati
rješenje nakon pravomoćnosti rješenja o upisu.«

Članak 7.

U
članku 18. stavci 3. i 4. brišu se.

Članak 8.

U članku 24. stavku 2. točka 5. mijenja se i
glasi:

»5. osobe ovlaštene za zastupanje (direktori,
članovi uprave, prokuristi, likvidatori, stečajni upravitelji i drugi), ime i
prezime osobe s datumom rođenja, prebivalištem, brojem i oznakom osobne
identifikacijske isprave, a za strance i država koja ju je izdala,«.

U točki 6. podtočke
d), e) i g) mijenjaju se i glase:

»d) datum odluke o statusnoj promjeni te novi pravnoustrojbeni oblik,

e) razlog za prestanak, te postupak likvidacije,

g) odluke stečajnog suda koje se upisuju po
službenoj dužnosti,«.

Članak 9.

Članak
25. mijenja se i glasi:

»(1)
Osnivači i članovi društva upisuju se u registar, ako je to zakonom propisano.

(2)
U registar upisuju se i promjene podataka iz stavka 1. ovoga članka, ako je to
zakonom propisano.«

Članak 10.

Članak 26. mijenja se i glasi:

»O osobama iz članka 25. ovoga Zakona, u
registar se upisuju sljedeći podaci: ime, prezime i prebivalište osobe, datum
rođenja, broj i oznaka osobne identifikacijske isprave, za stranca i država
koja ju je izdala, a za pravnu osobu upisuju se tvrtka ili naziv, sjedište i
MBS, odnosno odgovarajući podaci za strane pravne osobe.«

Članak 11.

U članku 30. stavku 1. točki 1. riječi: »JMBG ili
za stranca broj putovnice i države koja je izdala putovnicu« zamjenjuju se
riječima: »datumom rođenja, brojem i oznakom osobne identifikacijske isprave, a
za stranca i država koja ju je izdala,«.

Članak 12.

U članku 31. stavku 1. točke 2. i 3. mijenjaju
se i glase:

»2. ime i prezime članova uprave, predsjednika,
zamjenika predsjednika i članova nadzornog odbora društva, te njihovo
prebivalište s datumom rođenja, brojem i oznakom osobne identifikacijske
isprave, a za stranca i države koja ju je izdala,

3. ime i prezime, prebivalište, datum rođenja,
broj i oznaka osobne identifikacijske isprave, a za stranca i države koja ju je
izdala, odnosno tvrtka ili naziv i sjedište jedinog člana društva s ograničenom
odgovornošću, odnosno jedinog dioničara, s MBS-om, odnosno odgovarajućim
podacima za stranu pravnu osobu,«.

Iza točke 5. dodaje se nova točka 6. koja glasi:

»6. priključenje,«.

Iza dosadašnje točke 6., koja postaje točka 7.,
dodaju se točke 8., 9. i 10. koje glase:

»8. ništavost društva,

9. nastavak osnivanja dioničkog društva,

10. prijenos dionica manjinskih dioničara.«

U stavku 2. točka 4. mijenja se i glasi:

»4. broj dionica koje će se izdati na temelju
uvjetnog povećanja temeljnog kapitala društva, s naznakom nominalnog iznosa, a
kod dionica bez nominalnog iznosa broj dionica koje se stječu takvim ulaganjem
ukupnoga temeljnog kapitala nakon povećanja i poslovne godine u kojoj je to
učinjeno.«

U točki 6. riječi: »i sredstava« zamjenjuju se
riječima: »iz sredstava«.

Iza točke 10. dodaje se točka 11. koja glasi:

»11. odluka o smanjenju temeljnog kapitala
povlačenjem dionica, iznos temeljnog kapitala koji se odnosi na povučene
dionice i temeljni kapital nakon smanjenja.«

Članak 13.

Članak
34. i naslov iznad njega mijenjaju se i glase:

»Podaci
koji se upisuju za banke i druge financijske institucije

Članak
34.

(1)
Za banku i druge financijske institucije upisuju se podaci iz članka 31. ovoga
Zakona.

(2)
Iz tvrtke subjekta upisa iz stavka 1. ovoga članka mora jasno proizlaziti
njegov pravnoustrojbeni oblik.«

Članak 14.

Članak
35. i naslov iznad njega mijenjaju se i glase:

»Podaci
koji se upisuju za društva osiguranja

Članak
35.

Za
društva osiguranja upisuju se podaci iz članka 24. i 31. ovoga Zakona.«

Članak 15.

Iza članka 35. dodaje se članak 35.a i naslov
iznad njega koji glase:

»Podaci koji se upisuju za zadruge

Članak 35.a

Osim podataka iz članka 24. ovoga Zakona, za
zadruge se upisuje i ukupni iznos članskih uloga, ime, prezime, prebivalište,
datum rođenja, broj i oznaka osobne identifikacijske isprave i funkcija članova
nadzornog odbora ako ga zadruga ima i odgovornost zadrugara.«

Članak 16.

U članku 36. stavku 1. točki 1. iza riječi: »te«
dodaju se riječi: »tvrtka ili«.

U točki 2. na kraju teksta briše se zarez i
dodaju riječi: »i predmet poslovanja osnivača,«.

Točke 3. i 4. mijenjaju se i glase:

»3. ime i prezime, prebivalište osoba u
podružnici ovlaštenih da u poslovanju podružnice zastupaju osnivača, datum
rođenja, broj i oznaka osobne identifikacijske isprave, a za stranca i države
koja ju je izdala,

4. ime i prezime, prebivalište, datum rođenja,
broj i oznaka osobne identifikacijske isprave, a za stranca i države koja ju je
izdala.«

Članak 17.

U članku 37. točka 1. mijenja se i glasi:

»1. tvrtka ili naziv, koji mora sadržavati
oznaku »glavna podružnica« i sjedište podružnice, a za ostale podružnice rednim
brojevima označen njihov redoslijed,«.

Dodaje se stavak 2. koji glasi:

»(2) Ako inozemni osnivač osniva više podružnica,
one se upisuju u sudski registar suda kod kojeg je upisana glavna podružnica.«

Članak 18.

Iza članka 38. dodaje se članak 38.a i naslov
iznad njega koji glase:

»Zabilježba spora

Članak 38.a

(1) Zabilježbu spora rješenjem dopustit će sud
pred kojim se vodi postupak, nakon što predlagatelj predujmi troškove objave.

(2) Registarski sud će upisati zabilježbu spora.

(3) Ako nakon upisane zabilježbe tužitelj
odustane od tužbe ili njegov zahtjev bude odbijen pravomoćnom odlukom ili
obustavljen postupak radi kojeg je zabilježba bila određena, sud će odrediti
njezino brisanje u roku od tri dana od dana stjecanja okolnosti iz ovoga
stavka.«

Članak 19.

Članak 39. mijenja se i glasi:

»(1) Postupak za upis u registar pokreće se
podnošenjem javno ovjerene prijave sudu, ako zakonom nije drukčije propisano.

(2) Prijava sadrži zahtjev za upis podataka ili
zahtjev za upis promjene podataka upisanih u registar.

(3) Prijava se ne mora javno ovjeriti ako se
odnosi na promjenu poslovne adrese u sjedištu društva, ako se njome dostavljaju
samo osobni podaci o predsjedniku i članovima nadzornog odbora, te podaci o
naknadno uplaćenim temeljnim ulozima i uplatama. Takvu prijavu potpisuju osobe
koje su po zakonu ovlaštene podnijeti prijavu za upis u sudski registar.

(4) Prijava i prilozi podnose se u dovoljnom
broju primjeraka za sud i sudionike.«

Članak 20.

U članku 40. iza stavka 6. dodaje se stavak 7.
koji glasi:

»(7) Prijavi za upis podjele društava kapitala
prilažu se sve isprave propisane Zakonom o trgovačkim društvima i pravilnikom
donesenim na temelju toga Zakona.«

Članak 21.

U članku 41. stavku 1. točka 2. mijenja se i
glasi:

»2. popis članova društva ili komplementara ili
osnivača subjekta upisa s imenom i prezimenom, prebivalištem, datumom rođenja,
brojem i oznakom osobne identifikacijske isprave, a za stranca i države koja ju
je izdala, odnosno tvrtkom ili nazivom, sjedištem i MBS-om,«.

U točki 3. iza riječi: »zemljišnih knjiga,«
dodaju se riječi: »koji ne može biti stariji od 8 dana od dana podnošenja
prijave u sudski registar,«.

Točka 4. mijenja se i glasi:

»4. dokaz o određivanju članova uprave određenih
za zastupanje s ovlastima u zastupanju ili dokaz o određivanju prokurista i
njihovih ovlasti, ili o imenovanju likvidatora ili stečajnog upravitelja s
njihovim ovjerenim potpisima, s datumom rođenja, brojem i oznakom osobne
identifikacijske isprave, a za stranca i državu koja ju je izdala,«.

U stavku 4. iza riječi: »godine« stavlja se
točka, a riječi: »osim u slučaju kada je to nužno zbog propisanog postupka
pribavljanja ostalih isprava« brišu se.

Iza stavka 4. dodaje se stavak 5. koji glasi:

»(5) Izvaci iz stranih sudskih registara i
upisnika ne smiju biti stariji od 30 dana od dana podnošenja prijave u sudski
registar.«

Članak 22.

Članak
41.a briše se.

Članak 23.

U članku 43. stavak 1. mijenja se i glasi:

»(1) Prije nego što donese rješenje o upisu,
registarski sud ispituje je li udovoljeno pretpostavkama za osnovanost prijave
i zahtjeva za upis.«

Iza stavka 1. dodaje se novi stavak 2. koji
glasi:

»(2) Ako sud utvrdi da nije nadležan za
postupanje po prijavi za upis, oglasit
će se nenadležnim, i nakon pravomoćnosti rješenja, ustupiti prijavu s prilozima
nadležnom registarskom sudu.«

U dosadašnjem stavku 2., koji postaje stavak 3.,
u uvodnoj rečenici riječ: »dopuštena« zamjenjuje se riječju: »osnovana«.

U točki 6. riječ: »kopiji« zamjenjuje se
riječju: »preslici«, briše se zarez i dodaju riječi: »i nisu starije od godinu
dana«.

Točka 8. mijenja se i glasi:

»8. ako sadrži zahtjev s podacima za koje je
propisano da se upisuju u registar.«

Članak 24.

Članak 45. i naslov iznad njega mijenjaju se i
glase:

»Nepotpuna i neosnovana prijava

Članak 45.

(1) Ako je prijava nepotpuna ili ne sadrži sve
ono što je potrebno da bi se po njoj moglo postupati, registarski sud će
zaključkom pozvati predlagatelja da prijavu ispravi, odnosno dopuni.

(2) Kada registarski sud vrati prijavu radi
ispravka ili dopune, zaključkom će odrediti rok od 8 dana za podnošenje
ispravljene ili dopunjene prijave.

(3) Registarski sud će vratiti prijavu i
zaključkom pozvati predlagatelja na dopunu ili ispravak prijave i priloga u
roku koji ne može biti dulji od 30 dana ili 60 dana za dionička društva.

(4) Smatra se da je prijava povučena, ako ne
bude vraćena, a ako bude vraćena bez ispravka, odnosno dopune, odbacit će se,
ili odbiti, sukladno ovom Zakonu.

(5) Ako prijava, odnosno prilozi uz prijavu
vezani za rok budu ispravljeni, odnosno dopunjeni i vraćeni sudu u roku
određenom za dopunu ili ispravak, smatrat će se da je podnesena sudu onog dana
kada je prvi put podnesena.

(6) Ako zahtjev za upis nije osnovan,
registarski sud će odbiti zahtjev za upis.

(7) Ako nisu ispunjene pretpostavke iz članka
43. stavka 3. točke 1., 2., 3., 6., ovoga Zakona sud će prijavu za upis
odbaciti.«

Članak 25.

Članci
46. i 47. brišu se.

Članak 26.

U
članku 50. riječi: »jednoj od svjetskih abeceda« zamjenjuju se riječima:
»jednom od stranih jezika«.

Članak 27.

Članak 51. mijenja se i glasi:

»(1) Predmet poslovanja / djelatnost upisuju se
u sudski registar u skladu s posebnim zakonima.

(2) Ako djelatnost nije propisana posebnim
zakonom, ista se upisuje u skladu sa zahtjevom za upis i aktom subjekta upisa,
uz uvjet da djelatnost nije zabranjena posebnim zakonom ni protivna moralu
društva, te da se ne odnosi na djelatnost državnih tijela, osoba koje obavljaju
javne poslove, političkih stranaka ili drugih osoba propisanih zakonom.

(3) Ako je zakonom za pojedine djelatnosti
propisano da ih mogu obavljati samo određeni oblici subjekata upisa, te da se
pojedine djelatnosti mogu obavljati samo na temelju suglasnosti, dozvole ili
drugoga akta državnog tijela ili neke institucije, takve djelatnosti mogu
obavljati samo oni subjekti upisa za koje je to zakonom određeno, odnosno samo
ako za to dobiju propisanu suglasnost, dozvolu ili drugi akt državnog tijela
ili institucije.

(4) Ako je za pojedine djelatnosti zakonom
propisano da se mogu obavljati samo na temelju suglasnosti, dozvole ili drugog
akta državnog tijela ili neke institucije, upis te djelatnosti u sudski
registar provest će se samo na temelju prethodne suglasnosti ili dozvole toga
tijela ili institucije.«

Članak 28.

U članku 52. stavak 2. mijenja se i glasi:

»(2) Registarski sud iz stavka 1. ovoga članka
dužan je dostaviti primjerak prijave s prilozima i ovjereni primjerak rješenja
o upisu iz registra osnivača, registarskom sudu nadležnom prema sjedištu
podružnice.«

Članak 29.

Članak 53. mijenja se i glasi:

»(1) Rješenje o upisu u registar mora se
donijeti u roku od 15 dana od dana kada je podnesena uredna i po sadržaju
osnovana prijava za upis s prilozima, osim ako ne postoje opravdani razlozi za
duži rok.

(2) Ako prijava nije bila uredna ili ne sadrži
sve što je potrebno da bi se po njoj moglo postupati, rok iz stavka 1. ovoga
članka teći će od dana kad je predlagatelj, nakon što ju je ispravio i dopunio,
ponovno podnese u skladu s uputom ili zaključkom kojim ga je sud pozvao da to
učini.«

Članak 30.

U članku 56. stavku 2. riječi: »i izreke« brišu
se.

Stavak 3. mijenja se i glasi:

»(3) Izreka sadrži nalog sudioniku da u
određenome roku otkloni nedostatke u prijavi ili dokazu, ili da pribavi
odgovarajući dokaz, te druge naloge glede upravljanja postupkom. Izreka sadrži
i pravne posljedice, ako se ne postupi po zaključku.«

Članak 31.

Naslov
iznad članka 61. mijenja se i glasi: »Postupak drugostupanjskog suda«.

Članak 32.

U
članku 62. iza stavka 2. dodaje se stavak 3. koji glasi:

»(3)
Kad drugostupanjski sud ukine rješenje prvostupanjskog suda, brisat će
provedeni upis.«

Članak 33.

Iza članka 62. dodaje se članak 62.a koji glasi:

»Članak 62.a

(1) Rješenje o žalbi mora se donijeti u roku od
30 dana.

(2) Rok iz stavka 1.ovoga članka teče

1. ako registarski sud sam rješava o žalbi – od
dana kada je stranka podnese,

2. ako o žalbi rješava drugostupanjski sud – od
dana kada zaprimi spis registarskog suda sa žalbom.

(3) Ako drugostupanjski sud ukine rješenje
registarskog suda, taj sud mora donijeti novo rješenje u roku propisanom
člankom 53. ovoga Zakona.«

Članak 34.

Članak 64. mijenja se i glasi:

»(1) Kad subjekt upisa ne podnese sudu prijavu
za upis razloga za prestanak koji je po zakonu dužan podnijeti ili to ne učini
kada društvo prestaje iz razloga navedenih u članku 367. stavku 1. točki 1.
Zakona o trgovačkim društvima, registarski sud će po službenoj dužnosti
pokrenuti postupak za upis tog razloga u registar.

(2) U slučaju iz stavka 1. ovoga članka,
registarski sud će pozvati društvo, odnosno subjekt upisa da podnese prijavu u
roku od 15 dana od dana primitka zaključka.«

(3) Ako društvo, odnosno subjekt upisa ne
postupi po prvom pozivu, registarski sud će ga ponovo pozvati da to učini uz
upozorenje da će po proteku ostavljenog roka, koji ne može biti duži od 15
dana, po službenoj dužnosti upisati u sudski registar da je nastao razlog za
prestanak društva i da će imenovati likvidatore.«

(4) Kada sud utvrdi da razlozi za prestanak
društva odnosno subjekta upisa, postoje, donijet će rješenje o upisu nastanka
razloga za prestanak društva odnosno subjekta upisa, imenovanju likvidatora i
promjeni tvrtke ili naziva s naznakom »u likvidaciji«. Kada registarski sud
utvrdi da nema osnova za upis razloga za prestanak društva, odnosno subjekta
upisa, rješenjem će obustaviti postupak.

(5) Pravomoćno rješenje o prestanku društva,
odnosno subjekta upisa i upisa prestanka subjekta objavljuje se u »Narodnim
novinama«. Po pravomoćnosti rješenja, registarski sud će upisati postojanje
razloga za prestanak subjekta upisa.«

Članak 35.

Članak
65. i naslov iznad njega mijenjaju se glase:

»Upis
po službenoj dužnosti rješenja u stečajnom postupku

Članak 65.

(1) Registarski sud će po službenoj dužnosti
upisati rješenja iz stečajnog postupka koja se po posebnom zakonu obvezno
upisuju u sudski registar.

(2) Kada registarski sud upisuje u sudski
registar rješenje o otvaranju stečajnog postupka, upisat će uz tvrtku ili naziv
naznaku »u stečaju«, stečajnog upravitelja, te brisati prethodno upisanu
upravu, odnosno nadzorni odbor.«

Članak 36.

U članku 67. riječi: »stečajno vijeće«
zamjenjuje se riječima: »stečajni sudac«, a iza riječi: »dostavi« dodaje se
riječ: »pravomoćno«.

Članak 37.

U članku 70. iza stavka 2. dodaje se novi stavak
3. koji glasi:

»(3) Registarski sud postupit će u skladu s
odredbom stavka 2. ovoga članka kada primi obavijest Financijske agencije da
subjekt upisa kao obveznik nije predao financijska izvješća koja je po posebnom
zakonu morao predati.«

Dosadašnji stavak 3. postaje stavak 4.

Članak 38.

U
članku 71. stavku 1. točki 2. riječi: »nije bio dopušten ili« brišu se.

U
stavku 2. riječi: »i drugom dnevnom listu u kojem registarski sud objavljuje
upise« brišu se.

U
stavku 3. riječ: »dvije« zamjenjuje se riječju: »tri«.

Članak 39.

U članku 73. iza stavka 3. dodaje se stavak 4.
koji glasi:

»(4) Kod provođenja upisa pripajanja društava s
ograničenom odgovornošću i drugih subjekata upisa, registarski sudovi postupit
će po odredbama Zakona o trgovačkim društvima i drugim zakonima kojima su
uređeni pojedini subjekti upisa.«

Članak 40.

Članak 75. mijenja se i glasi:

»(1) Kada društvo, odnosno subjekt upisa
prestane postojati podjelom na dva ili više novih društava, odnosno subjekata
upisa koja se osnivaju radi provođenja razdvajanja odnosno razdvajanja na dva
ili više društava koja već postoje, prijave za upis podjele u sudski registar
podnose članovi uprave i predsjednici nadzornog odbora, ako društvo ima to
tijelo, svih društava koja sudjeluju u podjeli, odnosno ovlaštene osobe drugih
subjekata upisa.

(2) Registarski sud će upis podjele društava
provesti sukladno odredbama Zakona o trgovačkim društvima.

(3) Kod podjele razdvajanjem društvo koje se
dijeli prestaje postojati brisanjem društva iz sudskog registra, bez provođenja
likvidacije, po službenoj dužnosti, nakon upisa podjele u sudski registar.«

Članak 41.

Iza članka 78. dodaje se članak 78.a i naslov
iznad njega koji glase:

»Postupanje suda kod podnesene tužbe za utvrđivanje
ništavosti društva

Članak 78.a

(1) Ako uprava društva, bez odgađanja dostavi
sudu javno ovjereni prijepis ili presliku tužbe za utvrđivanje ništavosti
društva, od dana podnošenja, registarski sud će upisati zabilježbu spora.

(2) Sud koji je donio pravomoćnu presudu kojom
je utvrđeno da je društvo ništavo, dostavit će u roku od 15 dana pravomoćnu
presudu, registarskom sudu.

(3) Registarski sud upisat će ništavost društva.

(4) Ako je tužbeni zahtjev odbijen, registarski
sud će na zahtjev društva brisati zabilježbu spora.«

Članak 42.

Članak 80. mijenja se i glasi:

»Registarski sud odbacit će prijavu za upis, ako
predlagatelj ne plati sudsku pristojbu iz članka 79. ovoga Zakona i ne predujmi
troškove objavljivanja upisa, najkasnije u roku kojeg odredi sud, a koji ne
može biti dulji od 15 dana.«

Članak 43.

U članku 84.f stavku 1. riječi: »nastavit će se
pred likvidacijskim vijećem istog suda, a« brišu se.

Iza stavka 2. dodaju se stavci 3., 4. i 5. koji
glase:

»(3) Prije imenovanja likvidatora iz stavka 2.
ovoga članka, registarski sud pozvat će vjerovnike koji su prijavili svoje
tražbine ili prijavljuju svoje tražbine, da solidarno uplate predujam za
pokriće troškova likvidacijskog postupka u roku od 15 dana.

(4) Ukoliko vjerovnici ne uplate predujam u
određenom roku, prijave potraživanja će se odbaciti, a postupak će se nastaviti
po odredbi članka 84.d ovoga Zakona.

(5) Vjerovnik koji je predujmio troškove
postupka ima pravo na povrat istih prilikom namirenja iz likvidacijske mase.
Troškovi se namiruju prije namirenja tražbina prijavljenih u likvidacijskom
postupku.«

Članak 44.

Ministar nadležan za poslove pravosuđa dužan je
uskladiti Pravilnik iz članka 3. Zakona o sudskom registru (»Narodne novine«, br. 1/95., 57/96., 1/98., 30/99. i 45/99.) s odredbama
ovoga Zakona u roku od 30 dana od dana njegova stupanja na snagu.

Članak 45.

Postupci za upis u sudski registar pokrenuti
prije stupanja na snagu ovoga Zakona, dovršit će se u skladu s propisima koji
su važili do njegova stupanja na snagu.

Članak 46.

Ovlašćuje
se Odbor za zakonodavstvo Hrvatskog sabora da utvrdi i izda pročišćeni tekst
Zakona o sudskom registru.

Članak 47.

Ovaj
Zakon stupa na snagu danom objave u »Narodnim novinama.«

Klasa:
740-13/05-01/01

Zagreb,
14. travnja 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 54/2005-1034